Birger von Troil
**Birger Gustaf Samuel von Troil** (12. maaliskuuta 1868 Vaasa – 13. lokakuuta 1926 Helsinki) oli suomalainen vapaaherra, eversti, pankinjohtaja ja Viipurin läänin kuvernööri.

Birger von Troil kuului von Troil -aatelissukuun. Hänen vanhempansa olivat kuvernööri ja senaattori Axel Gustaf Samuel von Troil ja Fredrika Elisabeth Bergbom. Hänen isoisiään olivat kuvernööri Samuel Werner von Troil vanhempi ja senaattori Johan Erik Bergbom. Kansanedustaja Eric von Troil oli hänen veljensä ja koulun- ja teatterinjohtaja Mathilda von Troil hänen siskonsa. Von Troilin puoliso oli Heléne Therése Osberg.

Von Troil kävi Haminan kadettikoulun vuosina 1882–1886 ja keisarillisen paašikoulun vuosina 1886–1888. Hän palveli upseerina Suomen kaartissa 1888–1903 ja Suomen sotaväen päällikköhallituksen adjutanttina 1900–1902, minkä jälkeen hän jätti sotapalveluksen. Hän sai eronsa yhteydessä vuonna 1903 everstin arvon. Von Troil oli Uudenmaan Osakepankin johtokunnan jäsenenä 1903–1906 ja valtiosihteerinviraston virkamiehenä Pietarissa 1906–1907. Hänet nimitettiin kesäkuussa 1907 Viipurin läänin kuvernööriksi. Hän pyrki rauhoittamaan levotonta lääniä ja torjumaan tiukalla laintulkinnalla toisen sortokauden venäläistämispyrkimyksiä sekä vaati Terijoella vuonna 1906 tapahtuneen Mihail Herzensteinin murhan puolueetonta tutkintaa. Venäjän kansallismielinen lehdistö alkoi hyökkäillä von Troilia vastaan, ja keisari Nikolai II erotti hänet virasta marraskuussa 1910 Suomen kenraalikuvernööri F. A. Seynin vaatimuksesta. Erottamisen perusteena käytettiin sitä, että von Troil oli soveltanut leimaveroissa leimasuostunta-asetusta, jonka eduskunta oli säätänyt uutta yleisvaltakunnallista lainsäädäntöjärjestystä rikkoen. Hän oli myös kieltäytynyt toimeenpanemasta erästä Seynin vaatimaa kotietsintää Terijoella. Von Troil sai kuvernöörikautenaan kamariherran arvonimen vuonna 1909.

Von Troil osallistui aatelissäädyssä valtiopäiville 1897 ja 1904–1905.

Myöhemmin von Troil oli jäsenenä Suomen Yhdyspankin ja sen seuraajan Pohjoismaiden Yhdyspankin johtokunnissa vuosina 1912–1926.

Lähteet
-------

1. 1 2 3 4 5 6  *Kuka kukin oli* (1961): T Wikiaineistossa.
2. 1 2  Georg-Wilhelm Wallgren: Släkten Osberg i Finland. (Arkistoitu – Internet Archive) (ruotsiksi) *Genos* 4/1933, Suomen Sukututkimusseura.
3. 1 2  / Troil, von (1700 - ) *Kansallisbiografia-verkkojulkaisu (maksullinen)*. Helsinki:  Suomalaisen Kirjallisuuden Seura.
4. ↑  VON TROIL Erik Werner Samuel. *Ylioppilasmatrikkeli 1853–1899*. Helsingin yliopiston verkkojulkaisu.
5. ↑  Anu Koskivirta: "Viipurin venäläistäminen ja vastarinta sanomalehdistön kuvauksissa 1910-luvun taitteen vuosina", s. 149–151 teoksessa *Politiikan ja jännitteiden Viipuri 1880–1939* (toim. Anu Koskivirta & Aleksi Mainio). Viipurin Suomalainen Kirjallisuusseura ry, Helsinki 2020. Teoksen verkkoversio
6. ↑  Förteckning öfver Finlands till landtdagen i Helsingfors år 1897 församlade Ridderskap och Adel. Protokoll förda hos Finlands Ridderskap och Adel vid Landtdagen 1897. Tredje häftet. Helsingfors: Helsingfors Centraltryckeri, 1897, ss. 1699-1707.
7. ↑  Förteckning öfver Finlands till landtdagen i Helsingfors år 1904–1905 församlade Ridderskap och Adel. Protokoll förda hos Finlands Ridderskap och Adel vid Landtdagen år 1904–1905. Andra häftet. Helsingfors: Helsingfors Centraltryckeri, 1905, ss. 795-804.


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Viipurin läänin maaherrat ja kuvernöörit (1812–1945) |
| --- |
|  |
| Venäjän keisarikunta (1812–1917) | 
* Stjernvall (1812–1815)
* Walleen (1816–1820)
* Klinckowström (1820–1825)
* Ramsay (1825–1834)
* C. G. Mannerheim (1834–1839)
* Stewen (1839–1844)
* von Kothen (1844–1853)
* Thesleff (1853–1856)
* Indrenius (1856–1866)
* Oker-Blom (1866–1882)
* von Daehn (1882–1885)
* Tudeer (1885–1889)
* Gripenberg (1889–1899)
* von Rechenberg (1900–1902)
* Mjasojedov (1902–1905)
* Kazanski (1905)
* von Medem (1905–1906)
* von Rechenberg (1906–1907)
* von Troil (1907–1910)
* von Pfaler (1910–1917)
* *Sarkanen* (vt. 1917)
* *Suhonen* (vt. 1917–1918)

 | Viipurin läänin vaakuna |
|  |
| Suomi (1917–1945) | 
* Hackzell (1918–1920)
* Relander (1920–1925)
* Manner (1925–1945)

 |

 |